Í morgun var byrjað að bólusetja börn á aldrinum fimm til ellefu ára í nokkrum Evrópulöndum. Lyfjastofnun Evrópu samþykkti í síðasta mánuði notkun bóluefnis frá Pfizer-BioNTech fyrir þennan aldurshóp. Hér á landi hefst bólusetning þess hóps tíunda janúar.
Lyfjastofnunin byggði leyfið á rannsókn þar sem þrettán hundruð börn fengu bóluefni og þrjú þeirra smituðust af veirunni, helmingi færri fékk lyfleysu og í þeim hópi greindust þrettán með veiruna.
Byrjað er að bólusetja börn í þessum aldurshópi í Þýskalandi, Spáni, Grikklandi og Ungverjalandi og fleiri lönd fylgja fljótlega í kjölfarið. Í Bandaríkjunum er búið að bólusetja fimm milljónir barna, fimm til ellefu ára.
Margir höfðu pantað tíma fyrir börnin sín í Grikklandi en þar var byrjað að bólusetja í morgun. Sjötíu og fjögur prósent foreldra spænskra barna í þessum aldurshópi vilja að börn þeirra verði bólusett samkvæmt nýlegri könnun. Heinz-Peter Meidinger formaður þýsku kennarasamtakanna segir að verði þátttaka góð auki það líkur á að halda úti eðlilegu skólastarfi. Tólf þúsund skammtar af bóluefni koma til landsins fyrir áramót og börnum 5-11 ára verður boðin bólusetning tíunda til fjórtánda janúar.